Yesu lɛbla mʋ akasɩpʋ amʋ ɔbɛɛ,
“Opuni mátsii mlɩ.
Mlɩhɔ Bulu gyi,
amlɩhɔ mɩ gyi.
Otsiakpa tsɔtsɔɔtsɔ bʋ mɩ Sɩ woyitɔ.
Nɩ otsiakpa ma ɩnʋ a,
tɛkɩ mmɛbla mlɩ mbɛɛ nɛyɛla ɩnʋ yaɩ mlɩ.
Nɩ nɔyɔ yɛla otsiakpa amʋ yaɩ mlɩ ta a,
néyinki ba bɛkpa mlɩ ya mɩ ɩwɩ wa,
mɛnɩ mlétsia ɔtɩnɛá mbʋ.
Mlɩyin ɔkpa ánɩ́ ɩda yɔ ɔtɩnɛ amʋʋ nɔyɔ amʋ.”
Ɩnʋ Toma lɛfɩtɛ mʋ ɔbɛɛ,
“Mɩ Wie,
anɩmeyin ɔtɩnɛá fɔyɔ,
nkalɩ abɔ́bwɛ abɛ́bɩ ɔkpa amʋ?”
Yesu lɛlɛ mʋ́ ɔnɔ ɔbɛɛ,
“Mɩgyi ɔkpa amʋ,
ɔnɔkwalɩ amʋ pʋ́ nkpa amʋ.
Ɔhaa mɛ́ɛtalɩ yɔ mɩ Sɩ amʋ wa,
nkɛtɩ alatsʋn mɩsʋ.
Nɩ mlɩyin mɩ lɛlɛ a,
tɛkɩ mlɩlabɩ mɩ Sɩ amʋ ɛ.
Tamɛ sei mʋ́ mlɩlawun mʋ,
mlɩlabɩ mʋ ɛ.”
Filipo lɛbla mʋ ɔbɛɛ,
“Anɩ Wie,
suna anɩ fʋ Sɩ amʋ.
Mʋ́ kpan tsɔ anɩ.”
Yesu lɛfɩtɛ mʋ ɔbɛɛ,
“Filipo!
Mbʋ mlɩ wa dodoodo.
Mʋ́ sʋ fʋmɔkʋbɩ mɩ?
Ɔhagyiɔha ánɩ́ alawun mɩ kɩ lawun mɩ Sɩ amʋ.
Ntogyi sʋ fʋdɛblɩ fɛɛ,
nsuna mlɩ Ɔsɩ amʋ?
Fʋmohogyiá mbʋ mɩ Sɩ amʋtɔ,
mʋ ɛ ɔbʋ mɩtɔ?
Asʋn anfɩ ndɛ mlɩ bla anfɩ motsu mɩ onuto wa.
Mboun mɩ Sɩ amʋʋ ɔbʋ mɩtɔ amʋ dɛ mʋ agyʋma yɔ.
Nɩ ndɛ mlɩ bla mbɛɛ,
mbʋ mɩ Sɩ amʋtɔ,
mʋ ɛ ɔbʋ mɩtɔ a,
mlɩhɔ mɩ gyi.
Nɩ mlɩmɔ́ɔhɔ asʋn amʋsʋ gyi o a,
ofula amʋʋ ndɛbwɛ amʋ sʋ mlɩhɔ mɩ gyi.
Ɔnɔkwalɩ ndɛ mlɩ bla.
Ɔhagyiɔha ánɩ́ ɔlɔhɔ mɩ gyi a,
ɔbɔ́bwɛ tɔá ndɛbwɛ.
Ɔbɔ́bwɛ mʋ́ dʋn mɩ klɛ,
tsufɛ mɩ mʋ́ nɔyɔ mɩ Sɩ amʋ wa.
Nɔ́bwɛ togyitɔá mlɔ́kʋlɩ mɩ ɩdatɔ ha mlɩ,
mɛnɩ nɔ́wa mɩ Sɩ amʋ numnyam.
Nɩ mlɔkʋlɩ togyitɔ mɩ ɩdatɔ a,
nɔ́bwɛ mʋ́.